## El Consell proposa La Fe com a seu del Consorci Estatal en Xarxa per al desenrotllament de medicaments de teràpies avançades

*** El Consell aprova el decret llei de mesures urgents per a la reducció de les poblacions de senglar en la Comunitat Valenciana davant el risc d’expansió de la pesta porcina africana
* El Consell impulsa el Pla Viu amb 110 vivendes noves de protecció oficial a Alacant
* Aprova l’ampliació del termini per a tramitar la baixa definitiva dels vehicles sinistrats per la dana fins al pròxim 28 de febrer**

El portaveu del Consell i conseller d’Agricultura, Aigua, Ramaderia i Pesca, Miguel Barrachina, ha informat que el Consell ha proposat l’Institut d’Investigació Sanitària La Fe com a seu del Consorci Estatal en Xarxa per al desenrotllament de medicaments de teràpies avançades.

Barrachina ha destacat que esta decisió busca consolidar la Comunitat Valenciana com al referent nacional en la medicina del futur. “Presentem la candidatura de La Fe perquè compta amb la infraestructura i l’excel·lència científica necessàries per a liderar la producció de fàrmacs contra el càncer i malalties rares”, ha subratllat.

En este sentit, el portaveu ha indicat que comptar amb esta seu permetrà atraure talent i agilitzar l’accés dels valencians a tractaments d’avantguarda. “No parlem de projectes sobre el paper, sinó d’una unitat que ja és pionera i que amb este consorci servirà per a accelerar l’arribada de noves teràpies curatives als pacients”, ha manifestat.

D’altra banda, Miguel Barrachina s’ha referit a l’aprovació d’un conjunt d’acords dirigits a reforçar la protecció sanitària del territori, impulsar la construcció de vivenda assequible, garantir servicis essencials i accelerar la recuperació després de la dana, amb la finalitat de “reforçar la seguretat, la convivència, la protecció social i la competitivitat de la Comunitat Valenciana en àmbits clau com la sanitat, l’educació, la vivenda, les infraestructures i el nostre sector primari”.

**Pesta porcina africana**

El Consell ha aprovat el Decret llei de mesures urgents per a la reducció de les poblacions de senglar en la Comunitat Valenciana davant el risc d’expansió de la pesta porcina africana, segons ha informat el portaveu del Consell després de la reunió plenària. “Esta iniciativa respon a la necessitat de reforçar la prevenció sanitària i protegir el sector ramader”, ha assegurat Barrachina.

El decret llei establix mesures extraordinàries de prevenció i control sanitari basades en tres línies d’actuació: ajudes per a fomentar la caça del senglar i la seua retirada del medi natural, la implantació de sistemes homologats de captura en zones a on la caça no és suficient i la creació d’una unitat logística de coordinació i arreplega per a reforçar l’eficàcia i seguretat de les actuacions.

El conjunt de les mesures previstes en este decret llei compta amb un import de 6 milions d’euros. D’este total, 2 milions d’euros es destinaran a les ajudes per al foment de la caça del senglar i la seua retirada efectiva del medi natural, mentres que els 4 milions d’euros restants permetran finançar un encàrrec per al desenrotllament del servici de control poblacional complementari i la posada en marxa i el funcionament de la Unitat Logística.

“Estem reforçant la bioseguretat amb rapidesa i amb tots els mitjans disponibles”, ha afirmat Barrachina. El conseller ha recordat que esta acció complementa el reforç econòmic de les ajudes ramaderes, que enguany han passat de 4,2 a 9 milions d’euros, la qual cosa ha consolidat un “escut sanitari” sense precedents.

**Vivenda i recuperació**

En matèria de vivenda, el Consell ha aprovat l’alienació per permuta de tres parcel·les en el sector Alqueria de Sant Joan d’Alacant, valorades en 3,1 milions d’euros, per a construir 110 noves vivendes de protecció pública (VPP). Barrachina ha subratllat que el Pla Viu “manté un ritme ferm i constant, amb més de 4.500 vivendes ja en fase de construcció o licitació en tota la Comunitat Valenciana, la qual cosa demostra que estem donant respostes reals a una de les principals preocupacions de la ciutadania”.

A petició de la Conselleria d’Economia, Hisenda i Administració Pública el Consell ha aprovat l’ampliació del termini per a tramitar la baixa definitiva dels vehicles sinistrats per la dana fins al pròxim 28 de febrer de 2026, una mesura vital per a garantir que cap afectat perda les ajudes d’entre 250 i 15.000 euros.

El portaveu ha explicat que el termini inicial del 31 de desembre era “insuficient” atesa l’enorme quantitat de sol·licituds, per la qual cosa esta pròrroga oferix la seguretat jurídica necessària per a completar els expedients.

**Increment finançament residencies**

A proposta de la Conselleria de Servicis Socials, Família i Infància, el Consell ha autoritzat la contractació del servici de gestió integral de huit residències i centres de dia per a persones majors dependents de titularitat pública de la Generalitat, situats en els municipis de Torrent, Chiva, Manises, Buñol, Segorbe, Tuéjar, Chelva i Benaguasil. Este contracte suposa un increment en la inversió per plaça i dia, la qual cosa permetrà dotar els centres de millors recursos professionals i tècnics.

El contracte compta amb un pressupost inicial de 86,5 milions d’euros i una vigència de tres anys, amb possibilitat d’aconseguir una inversió total estimada d’un màxim de 138,5 milions d’euros, amb l’objectiu de garantir una atenció de qualitat i continuada a les persones majors en situació de dependència.

**Centres educatius**

El Consell ha autoritzat tres convenis de col·laboració per al manteniment de centres educatius amb la Diputació de València, la Diputació d’Alacant i l’Ajuntament de València. A través d’estos convenis, la Generalitat destinarà 1,7 milions d’euros a la Diputació de València per al col·legi IVAF-Luis Fortich, 196.919 euros a la Diputació d’Alacant per a l’Escola Infantil Antonio Fernández Valenzuela, així com 2,3 milions d’euros a l’Ajuntament de València per als col·legis Benimaclet, Fernando de los Ríos i Profesor Santiago Grisolía, garantint el funcionament i els recursos necessaris en estos centres de titularitat pública.

**Nomenaments**

Finalment, Barrachina ha informat dels nous nomenaments aprovats pel Consell. En concret, s’ha nomenat Ruth María Merino Peña com a secretària autonòmica de Representació davant la Unió Europea i les Comunitats Autònomes; Juan Martínez Otero, com a nou director general de Relacions amb les Corts; Jorge Bellver Casaña, com a director general de Transparència, i José Salvador Tárrega Cervera, com a director general de Participació.

Així mateix, Sabina Goretti Galindo serà la nova secretària autonòmica de Medi Ambient i Territori i Lourdes Pérez Berna ocuparà la Direcció General de l’Aigua i Desenrotllament Rural en la Conselleria d’Agricultura, Aigua, Ramaderia i Pesca.

Fecha: 19/12/2025